Adam Tas het 'n nuwe album uit, en dit laat die 'kêrels sit' | SA-Radio.com
Volgens die kunstenaar, was hy en sy groot maat 'Koekoes' weer aan die stuur van die lirieke vir die nuwe CD, en het hulle besluit om die sielvolle snitte af te wissel met 'n humoristiese nommertjie of twee, soos Sit Kêrels, My Vrou Maak Tee. "Dis 'n sin waarmee Anton Goosen my laat lag het toe ons in Australië getoer het en ek het hom gevra vir toestemming om dit te gebruik vir 'n liedjie. Sy antwoord was natuurlik, ja," verklap Adam oor die inspirasie agter dié komiese liedjie. Meyer le Roux was ook betrokke by die skryf van 'n paar van sy nuutste treffers.
Alhoewel hy nie gunstelinge wil uitsonder nie, erken hy dat Die Here Se Koms besonders is en hom na aan die hart lê, en dat die liedjie wat hy vir sy oorlede ma geskryf het, hom nostalgies laat. Hy meen ook dat Voëlverskrikker, en sy duet saam met Stella, Ek Is Ryk, die potensiaal het om treffers te wees. Laasgenoemde is pas vrygestel en speel reeds op al wat 'n radiostasie is. Dit is 'n volwasse kontemporêre snit uit die sangeres se pen, en gaan oor iemand wat moedeloos is oor die lewe en omstandighede, maar wanneer die persoon saam met 'n geliefde is, daal die besef neer dat die liefde 'n mens skatryk maak – en dit bring vrede. "Daar is vir my min dinge so lekker as om saam met iemand te werk met uitsonderlike hoendervleis-mooi talent soos Stella," sê hy.
Alhoewel sing nie deel uitgemaak het van sy oorspronklike toekomsplanne nie, het 'n groot fietsongeluk sy paaie met sy regte lewenspassie laat kruis. Sy loopbaan het van daar af ontwikkel en hy het selfs vir hom 'n plek losgesing in die Guinness Book of Records , toe hy op 41 verskillende plekke opgetree het binne 24-uur. Sy diep stem, unieke klank en warm verhoogpersoonlikheid het dadelik aanklank gevind by gehore van alle ouderdomme en sy musiek is goed ontvang deur radiostasies regoor die land.
As jy hom pols oor sy toekomsplanne, verklap hy dat dit vir hom tyd is om op sy manier rustiger te raak. "Ek wil my kind sien lag en dans, dis al wat ek nodig het vir vrede in my hart. Ek wil boer, jag, visvang en so dan en wan 'n groot konsert hou," gesels die ster. "Ek sit my hart en siel in elke album, en dié keer was geensins anders nie. Jy kan 'n stukkie van my siel verwag as jy na die album luister, want op elke vrystelling los ek 'n stukkie van my hart."
Sit Kêrels is beslis 'n moet vir elke musiekliefhebber se versameling, ongeag of jou voorkeur is vir kuier of ernstig wees. Die kombinasie van betekenisvolle lirieke, besonderse melodieë en sy uitsonderlike stem, is net die regte bestanddele vir 'n album wat oor tien jaar steeds 'n gunsteling gaan wees. Adam Tas het die ongelooflike vermoë om mense met sy musiek saam te snoer, sy emosies eerstehands te laat ervaar en 'n gevoel van rustigheid te skep… soos net 'n goeie ou vriend, met wie jy beoog om nog 'n lang pad te kan stap!
Luister hier onder na van sy treffers en dan is daar vir jou ook 'n musiekvideo:- Adam Tas – Gaan sê vir die Angels
Uit die perd se bek self – ANC se verkiesingshoof, Fikele verklaar dat Suid Afrika 'n Piesangrepubliek is
Grondwethof beslis dat die woord "Boer" – soos gebruik in 'n sogenaamde struggle-lied – op sigself nie haatspraak is nie
TLU SA: Misdaad sal afneem as transformasie gestop word in polisie sektor en wanneer daar gekyk word na kundigheid en bekwaamheid
Metrospoor is besig om die spoor kwyt te raak en kan nie meer getal pendelaars hanteer nie – busse ingespan om te help met vervoer
Valke slaan toe op verkeersbeampte van Noord-Kaap na hy onwettige leerling- en bestuurderslisensies uitgereik het